ব্রাহ্মণবাড়িয়া, ১৩ জুলাই (শীর্ষ নিউজ ডটকম): ওভারহোলিং কাজের জন্য ৩ মাস বন্ধের পর চালুর ৭দিন পর আবারো ব্রাক্ষণবাড়িয়ার আশুগঞ্জ সার কারখানার উৎপাদন বন্ধ হয়ে গেছে।  আজ বুধবার সকালে এর উৎপাদন বন্ধ হয়ে যায়। এতে প্রতিদিন আড়াই কোটি টাকার প্রায় ১৪শ মেট্রিক টন ইউরিয়া উৎপাদন ব্যহত হবে বলে জানিয়েছে কর্তৃপক্ষ।  কারখানার কারিগরি বিভাগ সূত্রে জানা গেছে, সকালে কারখানার ইউরিয়া প্লান্টের ইস্টিবার টিউব লিকেজ হয়ে উৎপাদন বন্ধ হয়ে গেছে। প্রায় দেড়শ কোটি টাকা ব্যয় করে ৩ মাস উৎপাদন বন্ধ রেখে বৃহৎ একটি ওভারহোলিং কাজ  করে কর্তৃপক্ষ। শতাধিক বিদেশি বিশেষজ্ঞ এবং অর্ধসহশ্রাধিক দেশিয় দক্ষ ও অদক্ষ শ্রমিক কাজ করে।  প্রকৌশলীরা জানায়, কারখানার ইউরিয়া ও এ্যামোনিয়া প্লান্টে নতুন করে একাধিক ক্রটি দেখা দেয়ার কারণে উৎপাদনের কাছাকাছি গিয়েও আবার পূর্বের অবস্থায় ফিরে আসতে হয়েছে।  এদিকে নাম প্রকাশ না করার র্শেত কারখানায় একাধিক প্রকৌশলী জানান, দেড়শ কোটি টাকা খরচ করে ওভারহোলিং কাজ করা হলেও নিম্নমানের যন্ত্রাংশ ব্যবহার করায় কারখানা চালু করতে নির্ধারিত সময়ের অতিরিক্ত লেগেছে। এ ইউরিয়া প্লান্টের লিকেজ টিউবটি বিদেশ থেকে আমদানি করে  আনার পর চালু করতে হবে। এজন্য কারখানা চালু করতে ১৫দিন সময় লাগবে।  কারখানার ব্যবস্থাপক (উৎপাদন) জিন্নাত আলী জানান, ওভারহোলিং কাজ করার পর কারখানা চালু হলেও নতুন করে ইউরিয়া প্লান্টে কিছু ক্রটি দেখা দেয়ায় আবারো উৎপাদন বন্ধ হয়ে গেছে। তবে নতুন টিউব এনে কারখানা চালু করতে হবে। এজন্য কিছুদিন সময় লাগবে।  (শীর্ষ নিউজ ডটকম/প্রতিনিধি/এসএস/এএইচ/১২.২৬ঘ)